In nomine sanctæ et individuæ Trinitatis. Noverint omnes filii sanctæ æcclesiæ, presentes et futuri, quod ego Nariodus, Eduensis episcopus, a Roma rediens, juxta peticionem Petri, domini papæ Paschalis camerarii, pro remedio animæ meæ et pro salute totius mei episcopatus, dono Domino Deo et beato Petro Cluniensique cænobio, ad locum scilicet Marciniacum, æcclesiam Sancti Juliani in Briennensi territorio sitam, ut deinceps, sine omni calumpnia, Marciniaco pertineat ac respondeat, quatinus Deus omnipotens tam mihi quam omni diocesi mihi commissæ pacem tribuat presentem et futuram, meque participem faciat bonorum omnium quæ ipse fieri permittet in jam dicto cænobio Cluniacensi ac Marciniacensi. Hoc donum fideliter feci apud Cluniacum, in manu domni Hugonis abbatis, tenens ejus baculum, et factum per presentem cartam confirmavi, anno Dominicæ incarnationis M. C. V, indictione XIII, epacta III, videlicet XVIII kalendas februarii, presentibus ac testificantibus Wilencho, Lingonensi archidiacono, Willelmo, archipresbitero de Parriciaco, Girardo cognomine Meschino, sacerdote de Paredo, Pascali papa II Romanæ æcclesiæ presidente, Philippo Francorum rege superstite. Factum est hoc presentibus et audientibus domno Bernardo, Cluniacensi priore; Seguino camerario, Jarentone cellarario, Luca armario, cum multis aliis.